
1. Ընթացիկ իրավիճակը և իրավական ակտի ընդունման անհրաժեշտությունը
«Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքում (այսուհետ՝ Օրենք) և հարակից օրենքներում փոփոխություններ և լրացումներ կատարելու մասին օրենքների նախագծերի փաթեթով (այսուհետ՝ Նախագծերի փաթեթով) առաջարկվող փոփոխոխություններն ուղղված են հանրային ծառայության համակարգի արդյունավետության բարձրացմանը և մրցունակ հանրային ծառայության ապահովմանը։ Առաջարկվող փոփոխություններով նախատեսվում է վերանայել պետական պաշտոններ և պետական ծառայության պաշտոններ, ինչպես նաև  համայնքային պաշտոններ և համայնքային ծառայության պաշտոններ զբաղեցնող անձանց վարձատրության գործող համակարգը (բացառությամբ այն ծառայությունների, որտեղ գործում են ատեստավորման հիմքով վարձատրության կարգավորումներ)՝ վերանայելով հիմնական աշխատավարձի հաշվարկման գործակիցները և ներդնելով կատարողականի գնահատման (այսուհետ՝ ԿԳ) նոր կարգավորումներ, ինչը թույլ կտա վարձատրության չափը պայմանավորել աշխատանքի գրանցած արդյունքներով՝ որպես աշխատանքի արդյունվետության և հանրային ծառայությունների որակի  բարձրացման էական գործոն։ 
Մասնավորապես՝ 2025 թվականի դեկտեմբերից պետական կառավարման համակարգի առանձին մարմիններում ներդրվել է կատարողականի գնահատման և դրա հիման վրա խրախուսման պիլոտային կարգը։ Կարգի ընդունման նպատակը Կառավարության ծրագրով և ռազմավարություններով սահմանված նպատակների և խնդիրների իրականացման ուղղությամբ հաշվետու ժամանակահատվածի համար առանձնացված առաջնահերթ անելիքների կատարողականի գնահատումների միջոցով պետական կառավարման համակարգի արդյունավետության բարձրացմանը նպաստելն է։ Միևնույն ժամանակ, հիշյալ կարգը նախատեսում է բարձր կատարողական ունեցող պետական պաշտոններ և պետական ծառայության պաշտոններ զբաղեցնող անձանց պարգևատրել այդ ինստիտուցիոնալ արդյունքների հաշվառմամբ՝ որպես համակարգի արտադրողականության աճը երաշխավորող գործոն։ Ընդ որում, հանրային ծառայության  արդյունավետության բարձրացումը տվյալ կարգով պայմանավորվեց ոչ միայն մրցակցային վարձատրության պայմանների ապահովմամբ, այլև հանրային ծառայողների կարողությունների զարգացմանն ուղղված շարունակական կրթությամբ՝ սահմանելով խրախուսման միջոցների որոշակի հատվածը կրթական ծախսերին ուղղելու պարտադիր պահանջ։ 
Պիլոտային կարգի միջանկյալ գնահատման արդյունքները փաստում են, որ ինստիտուցիոնալ կատարողականի գնահատման պիլոտային համակարգը հնարավորություն է տալիս պետական մարմինների առջև դրված խնդիրների կատարումը գնահատել ըստ ձեռք բերված վերջնարդյունքի, այսինքն՝ կատարողականի գնահատման ներկայում գործող բացառապես ֆորմալ ընթացակարգերի վրա հիմնված համակարգից անցում կատարել արդյունքահենք համակարգի, ինչը բազմիցս առաջարկվել է միջազգային գործընկերների կողմից, այդ թվում՝ ԵՄ ՏՀԶԿ ՍԻԳՄԱ նախաձեռնության՝ Հանրային կառավարման 2025թ․ ելակետային գնահատման զեկույցի շրջանակներում։ 
Միաժամանակ, Նախագծերի փաթեթի ընդունումը պայմանավորված է պետական և համայնքային ծառայության համալրման գործընթացների արդյունավետության, միասնականության, թափանցիկության և հասանելիության բարձրացման, ինչպես նաև թափուր պաշտոնների համալրման գործընթացում կիրառվող ընթացակարգերի պարզեցման անհրաժեշտությամբ։ 


2. Կարգավորման նպատակը
Նախագծերի փաթեթով առաջարկվում է վերանայել պետական պաշտոններ և պետական ծառայության պաշտոններ զբաղեցնող անձանց վարձատրության գործող համակարգը, այդ թվում՝ պետական պաշտոններ և պետական ծառայության պաշտոններ զբաղեցնող անձանց  հիմնական աշխատավարձի հաշվարկման գործակիցները, ներդնել գնահատման սկզբունքով վարձատրության կարգավորումների օրենսդրական հիմքեր, վերափոխել կատարողականի գնահատման և պետական ծառայողներին տրվող պարգևատրման գործող համակարգը, իրականացնել համակարգային նշանակության այլ փոփոխություններ։ Միևնույն ժամանակ, կարգավորումների առաջարկվող փաթեթով անդրադարձ չի կատարվում պետական այն ծառայություններին, որոնց համար ներկայումս սահմանված են ատեստավորման հիմքով հավելյալ վարձատրության մեխանիզմներ՝ ապահովելով այդ ծառայություններում արդեն իսկ ներդրված կարգավորումների շարունակականությունը։
Նախագծերի փաթեթով առաջարկվում է նաև վերանայել համայնքային պաշտոններ և համայնքային ծառայության պաշտոններ զբաղեցնող անձանց վարձատրության գործող համակարգը՝ վերանայելով վարձատրության հաշվարկման կարգը և վարձատրության բաղադրիչները։
Վերոգրյալից ելնելով՝ Նախագծերի փաթեթով նախատեսվում է 2027 թվականի հունվարի 1-ից վերանայել «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» և հարակից օրենքներով սահմանված վարձատրության, ինչպես նաև սոցիալական այլ երաշխիքների համակարգերը՝ հետևյալ տրամաբանությամբ․
2․1․  Հիմնական աշխատավարձի հաշվարկման գործակիցների վերանայում
Համաձայն ՍԻԳՄԱ  նախաձեռնության՝ 2025 թվականի ելակետային զեկույցի՝ հիմնական աշխատավարձի հաշվարկման գործակիցների ներկայիս համակարգը չի խրախուսում պետական ծառայողների՝ ավելի բարձր պաշտոն զբաղեցնելու ձգտումը, ինչպես նաև համարժեք չեն առաջխաղացման դեպքում աշխատավարձի գործակցային աճը և պատասխանատվության, իրավասությունների ու կոմպետենցիաների ծավալի աճը: Այս եզրակացությունը փաստում է, որ հասցեագրման կարիք ունի հատկապես այն պաշտոններում արդյունավետ աշխատանքի խրախուսումը, որոնք զբաղեցնողներն առավել մեծ պատասխանատվություն ունեն համակարգային արդյունավետության հարցում։ Այս առումով, Նախագծերի փաթեթով գործակիցների առաջարկվող փոփոխության հիմքում դրվել է ավելի բարձր մակարդակի աշխատանքի կազմակերպման և ղեկավարման պատասխանատվություն, որոշումներ կայացնելու լիազորություններ, գործունեության ազդեցություն, շփումներ և ներկայացուցչություն ունեցող պաշտոնյաների հիմնական աշխատավարձի հաշվարկման գործակիցները տարբերակված չափերով բարձրացման մոտեցումը։
Գործակիցների փոփոխություններին զուգընթաց կվերանայվեն և կպարզեցվեն նաև Օրենքի 9-րդ հավելվածով սահմանված՝ պետական ծառայողների հիմնական աշխատավարձի հաշվարկման սանդղակները՝ պաշտոնի յուրաքանչյուր ենթախմբի համար ըստ աշխատանքային ստաժի սահմանելով հիմնական աշխատավարձի հաշվարկման միասնական գործակից։
2․2 Կատարողականի գնահատման  արդյունքների հիման վրա վարձատրության օրենսդրական հիմքերի կանոնակարգում․
Կատարողականի կամ հաշվետվության հիման վրա պարգևատրմանը վերաբերող գործող իրավակարգավորումները կվերանայվեն և կսահմանվեն պետական առանձին մարմինների համար կատարողականի գնահատման հիմքով աշխատավարձի ֆոնդի միջոցների հատկացման, ինչպես նաև դրանց հաշվին պետական պաշտոն և պետական ծառայության պաշտոն  զբաղեցնող անձանց լրավճարների տրամադրման համար օրենսդրական հիմքեր՝ համապատասխան մարմինների շրջանակի և անհրաժեշտ իրավակարգավորումների սահմանման իրավասությունը վերապահելով Կառավարությանը՝ հետևյալ սկզբունքների պահպանմամբ․
· Գնահատվող յուրաքանչյուր կառույցի համար սահմանվում են ռազմավարական նպատակներ․ հաշվետու ժամանակահատվածում տվյալ մարմնի գրանցած արդյունքները գնահատվում են սահմանված թիրախային ցուցանիշների նկատմամբ՝ հիմք հանդիսանալով տվյալ մարմնի համար կատարողականի հիմքով լրավճարի միջոցների ձևավորման համար։ 
· Պետական մարմինների կատարողականի գնահատման ընթացակարգը ապահովում է կատարված աշխատանքի օբյեկտիվ չափելիություն․ սահմանվում են քանակապես չափելի և ստուգելի գնահատման ցուցիչներ, իսկ նախարարություններում ներդրվելիք անհատական գնահատման համակարգը ապահովում է յուրաքանչյուր պետական ծառայողի օբյեկտիվ գնահատումը՝ արդյունավետ աշխատանքը տարբերակելով խրախուսական բարձր վարձատրությամբ։  
· Կատարողականի խթանման և կայուն հիմնական աշխատավարձի միջև հավասարակշռության ապահովում․ աշխատավարձի հիմնական և փոփոխական մասերի հարաբերակցության կանոնակարգման նպատակով նախատեսվում է սահմանել, որ պետական պաշտոն և պետական ծառայության պաշտոն զբաղեցնող անձանց լրացուցիչ աշխատավարձը չի կարող գերազանցել աշխատավարձի ընդհանուր չափի  60 տոկոսը։ Միևնույն ժամանակ, ԿԳ համակարգում կսահմանվեն նաև մասնավոր հատվածում կառավարչական պաշտոնների հետ համադրելիության ապահովման մեխանիզմներ՝ ԿԳ լրավճարի հանրագումարային սահմանաչափը ինդեքսավորելու եղանակով։ 
· Շարունակական կրթության ինստիտուցիոնալացում․ նախատեսվում է ապահովել ներկայումս ԿԳ պիլոտային կարգի շրջանակներում սահմանված՝ խրախուսման միջոցների որոշակի հատվածը կրթական ծախսերին ուղղելու կարգավորման շարունակականությունը՝ կրթական ծրագրերի ընտրությունը անհատական կարիքներին համապատասխան և անհատական որոշմամբ իրականացնելու սկզբունքի պահպանմամբ։
· Կատարողականի գնահատման հիմքով լրավճարներ օրենսդիր, դատական և իրավապահ (դատախազություն, քննչական մարմիններ) համակարգի, անկախ և ինքնավար այլ մարմինների համար՝ վերջիններիս համար ԿԳ հիմքով լրավճարների չափը կապակցելով Կառավարության կատարողականի ցուցանիշի հետ։ 
2․3․ Աշխատավարձի բարձրացման նպատակով տարբեր մարմինների համար սահմանված հավելումների և հավելավճարների  վերանայում․
Հիմնական աշխատավարձի դերի վերականգնման նպատակով կվերանայվեն պետական պաշտոն և պետական ծառայության պաշտոն զբաղեցնող անձանց համար աշխատավարձի բարձրացման նպատակով սահմանված հավելումները և հավելավճարները՝ բացառությամբ այն ծառայությունների, որոնց համար կիրառելի են  ատեստավորման հիմքով հավելյալ վարձատրության մեխանիզմներ։
Մասնավորապես՝ գործող հավելումների տրամաբանությունը ներդաշնակեցնելու նպատակով Նախագծերի փաթեթով նախատեսվում է վերանայել աշխատավարձի բարձրացման նպատակով սահմանված հավելումների և հավելավճարների տեսակները և չափերը՝ դրանք հնարավորինս արտացոլելով համապատասխան խմբի պետական պաշտոն և պետական ծառայության պաշտոն զբաղեցնող անձանց հիմնական աշխատավարձի հաշվարկման գործակիցներում՝ երաշխավորելով վերջիններիս աշխատավարձի գործող չափերի պահպանումը։ Մասնավորապես կնվազեցվեն դատախազներին, քննչական կոմիտեի, հակակոռուպցիոն կոմիտեի քննիչներին տրվող հավելումները, իսկ մյուս բոլոր պաշտոնների համար դրանք կվերացվեն։ 
2․4․ Բազային աշխատավարձի չափի սահմանում «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով․
Նախագծերի փաթեթով առաջարկվում է վերանայել պետական պաշտոններ և պետական ծառայության պաշտոններ զբաղեցնող անձանց բազային աշխատավարձի որոշման մեթոդը։ Ներկայումս բազային աշխատավարձը  կապված է նվազագույն աշխատավարձի հետ՝ բազային աշխատավարձի չափը չի կարող ցածր լինել նվազագույն ամսական աշխատավարձի անվանական չափի 80 տոկոսից և գերազանցել դրա 120 տոկոսը։  Նախագծերի փաթեթով նախատեսվում է բազային աշխատավարձի չափը յուրաքանչյուր տարվա պետական բյուջեի մասին օրենքով սահմանելու փոխարեն ուղղակիրորեն ամրագրել «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով, ինչը շահառուներին հնարավորություն կտա ավելի պարզ եղանակով որոշել իրենց հիմնական աշխատավարձի չափը։ 
2․5․ Աշխատավարձերի և կենսաթոշակային երաշիքների համադրում՝ աշխատանքը ապախրախուսող սոցիալական երաշխիքների սահմանմամբ․
Նախագծերի փաթեթով առաջարկվում է որպես իրավապահ որոշ կառույցներում սահմանված՝ 20 տարվա ծառայությունից հետո կենսաթոշակի ստացման իրավունքին այլընտրանք ներդնել երկարամյա ծառայությունը խրախուսող կարգավորումներ: Մասնավորապես՝ դատախազի, քննչական կոմիտեում քննիչի, հակակոռուպցիոն կոմիտեում ինքնավար պաշտոն, արտաքին հետախուզության ծառայությունում պաշտոն զբաղեցրած անձանց համար սահմանել տարիքային նվազագույն շեմ՝ 60 տարեկան: Այսպիսով, ոչ միայն կենսաթոշակային ապահովության ոլորտի ընդհանուր սկզբունքների ներքո կմիասնականացվեն Օրենքով կենսաթոշակի իրավունք տվող պայմանները, այլև կենսաթոշակային ապահովության ոլորտում վարվող քաղաքականությունը վարձատրության ոլորտի քաղաքականությանը համահունչ՝ կխթանի ավելի երկարատև մասնագիտական գործունեության իրականացմանը համապատասխան մարմիններում:
2․6․ Համայնքային պաշտոններ և համայնքային ծառայության պաշտոններ զբաղեցնող անձանց վարձատրության գործող համակարգի վերանայում․
Հաշվի առնելով համայնքների ղեկավարների, համայնքային պաշտոն զբաղեցնող այլ անձանց և համայնքային ծառայողների լիազորությունների շրջանակի աճը, այդ թվում՝ պայմանավորված համայնքների խոշորացման (միավորման) հանգամանքով` Նախագծերի փաթեթով առաջարկվում է համանման տրամաբանությամբ վերանայել նաև համայնքային պաշտոններ և համայնքային ծառայության պաշտոններ զբաղեցնող անձանց վարձատրության գործող համակարգը։ Մասնավորապես՝ նախատեսվում է համայնքի ղեկավարի պաշտոնային դրույքաչափը սահմանել Ազգային ժողովի պատգամավորի պաշտոնային դրույքաչափի նկատմամբ հետևյալ տոկոսաչափերով.
1) մինչև 1000 բնակիչ ունեցող համայնքի ղեկավարի համար` մինչև 50 տոկոս,
2) 1001-ից մինչև 5000 բնակիչ ունեցող համայնքի ղեկավարի համար` մինչև 60 տոկոս,
3) 5001-ից մինչև 20000 բնակիչ ունեցող համայնքի ղեկավարի համար` մինչև 70 տոկոս,
4) 20001-ից մինչև 75000 բնակիչ ունեցող համայնքի ղեկավարի համար` մինչև 80 տոկոս.
5) 75000-ից ավելի բնակիչ ունեցող համայնքի ղեկավարի համար` մինչև 90 տոկոս:
Առաջարկվում է սահմանել, որ համայնքի ղեկավարի պաշտոնային դրույքաչափի և լրացուցիչ աշխատավարձի հանրագումարը չի կարող գերազանցել իր պաշտոնային դրույքաչափի 130 տոկոսը, իսկ համայնքային պաշտոն և համայնքային ծառայության պաշտոն զբաղեցնող անձանց լրացուցիչ աշխատավարձը չի կարող գերազանցել հիմնական և լրացուցիչ աշխատավարձի ընդհանուր չափի  60 տոկոսը: Մեկ այլ կարգավորմամբ ամրագրվում է, որ համայնքային պաշտոն և համայնքային ծառայության պաշտոն զբաղեցնող անձանց (բացառությամբ` տվյալ համայնքի ղեկավարի) վարձատրության չափը չի կարող գերազանցել տվյալ համայնքի ղեկավարի վարձատրության չափի 80 տոկոսը:
Միևնույն ժամանակ, Նախագծերի փաթեթով համայնքային պաշտոններ և համայնքային ծառայության պաշտոններ զբաղեցնող անձանց վարձատրության համակարգում նախատեսվում է նոր բաղադրիչի՝ կատարողականի հիման վրա լրավճարի ներդրում՝ դրա չափը կապակցելով Կառավարության կատարողականի ցուցանիշի հետ։
2․7․ Գործող մրցույթային համակարգի վերանայում․
Նախագծերի փաթեթի շրջանակներում նախատեսվում է նաև քաղաքացիական ծառայության գործող համակարգում թափուր պաշտոնների համալրման գործընթացների պարզեցում։ Մասնավորապես՝ ներկայումս նախատեսված է մրցույթի երկու տեսակ՝ ներքին և արտաքին։ Նման տարբերակումը պայմանավորված է եղել քաղաքացիական ծառայության համակարգում արդեն իսկ ծառայություն իրականացնող անձանց և քաղաքացիական ծառայությունից դուրս գտնվող անձանց համար տարբերվող մրցութային մուտքի հնարավորություններ նախատեսելու մոտեցմամբ։
Միաժամանակ, պետական կառավարման համակարգի զարգացման, քաղաքացիական ծառայության թափուր պաշտոնների համալրման գործընթացների բացության և հավասար հասանելիության ապահովման համատեքստում նպատակահարմար է հրաժարվել մրցույթի տեսակների նման տարբերակումից և թափուր պաշտոնների համալրման հիմքում դնել մեկ միասնական մրցութային ընթացակարգ։ 
Այս առումով թափուր պաշտոնների համալրման գործընթացի բաց և մրցակցային լինելը կարևոր նշանակություն ունի քաղաքացիական ծառայության մասնագիտական ներուժի շարունակական թարմացման և զարգացման համար։ Միասնական մրցույթի կիրառումը հնարավորություն է տալիս պետական մարմիններին անհրաժեշտության դեպքում ներգրավել նաև այն մասնագետներին, որոնք քաղաքացիական ծառայության համակարգում դեռևս ներգրավված չեն, սակայն ունեն համապատասխան պաշտոնի արդյունավետ կատարման համար անհրաժեշտ մասնագիտական ներուժ։
Այսպիսով, Նախագծերի փաթեթով նախատեսվող փոփոխությունների արդյունքում քաղաքացիական ծառայության թափուր պաշտոնի համալրման համար անցկացվելու է միասնական մրցույթ, ընդ որում, գործող իրավակարգավորումներում «արտաքին մրցույթ» անվանմամբ նախատեսված մրցութային ընթացակարգը շարունակելու է կիրառվել՝ որպես թափուր պաշտոնի համալրման ընդհանուր մրցութային ընթացակարգ, սակայն այլևս չի բնորոշվելու որպես մրցույթի առանձին՝ «արտաքին» տեսակ։ 
Միաժամանակ, Նախագծերի փաթեթով նախատեսվող անցումային կարգավորմամբ սահմանվում է, որ օրենքի գործողությունը չի տարածվում դրա ուժի մեջ մտնելու պահին արդեն իսկ հայտարարված ներքին մրցույթների վրա։ 
2․8․ Հայտարարությունների հրապարակման միասնական համակարգի ներդրում․
Նախագծերի փաթեթով սահմանված նպատակների իրագործման տեսանկյունից կարևորվում է նաև պետական ծառայության տարբեր տեսակների թափուր պաշտոնների համալրման վերաբերյալ հայտարարությունների հրապարակման միասնական մոտեցման ձևավորումը։
Ներկայում նման հայտարարությունները տարբեր ծառայությունների դեպքում հրապարակվում են տարբեր պաշտոնական կայքէջերում և տեղեկատվական հարթակներում։ Միաժամանակ, դրանց մի մասի հրապարակման համար կիրառվում է www.azdarar.am կայքը։ Ընդ որում՝ տարբեր պետական մարմինների պաշտոնական կայքէջերում հայտարարությունների առանձին հրապարակումը քաղաքացու համար պահանջում է տարբեր աղբյուրների մշտադիտարկում՝ համապատասխան թափուր պաշտոնների վերաբերյալ տեղեկատվություն ստանալու համար։ 
Առաջարկվող կարգավորման նպատակն է ձևավորել միասնական տեղեկատվական լուծում, որի շրջանակում պետական ծառայության տարբեր տեսակների թափուր պաշտոնների համալրման վերաբերյալ հայտարարությունները հասանելի կլինեն քաղաքացիական ծառայության գրասենյակի պաշտոնական կայքէջում՝ քաղաքացիներին հնարավորություն տալով այդ տեղեկատվությանը ծանոթանալ ոչ միայն համապատասխան պետական մարմնի պաշտոնական տեղեկատվական աղբյուրից, այլև պետական ծառայության ոլորտում մասնագիտացված միասնական տեղեկատվական աղբյուրի միջոցով։
Միաժամանակ, Պետական ծառայության այլ տեսակների մասով անհրաժեշտ է նկատի ունենալ, որ տվյալ ծառայությունների թափուր պաշտոնների համալրման մրցույթների անցկացման մանրամասն կարգավորումները հիմնականում սահմանված են ոչ թե օրենքի մակարդակով, այլ համապատասխան ենթաօրենսդրական նորմատիվ իրավական ակտերով։ 
Հետևաբար, սույն օրենքների նախագծերի ընդունումից և ուժի մեջ մտնելուց հետո ենթակա են վերանայման պետական ծառայության համապատասխան տեսակների համալրման մրցութային ընթացակարգերը սահմանող ենթաօրենսդրական նորմատիվ իրավական ակտերը՝ դրանք սույն օրենսդրական փաթեթով որդեգրվող մոտեցումներին համապատասխանեցնելու նպատակով։

3․ Նախագծերի փաթեթի մշակման գործընթացում ներգրավված ինստիտուտները և անձինք
Նախագծերի փաթեթը մշակվել է փոխվարչապետ Տիգրան Խաչատրյանի գրասենյակի և ՀՀ վարչապետի աշխատակազմի քաղաքացիական ծառայության գրասենյակի կողմից։
4. Ակնկալվող արդյունքը։ 
Նախագծերի փաթեթի ընդունմամբ կներդրվի վարձատրության, այդ թվում՝ կատարողականի գնահատման նոր համակարգ, ինչը թույլ կտա վարձատրության չափը համարժեքորեն պայմանավորել պատասխանատվության և կոմպետենցիաների մակարդակով, ինչպես նաև աշխատանքի գրանցած արդյունքներով՝ որպես աշխատանքի արդյունվետության և հանրային ծառայությունների որակի  բարձրացման էական գործոն։
Միաժամանակ, Նախագծերի փաթեթի ընդունման արդյունքում կապահովվի պետական ծառայության թափուր պաշտոնների համալրման գործընթացների առավել միասնական, թափանցիկ և հասանելի համակարգ՝ ներքին մրցույթների վերացման, մրցույթի մասնակցության հավասար հնարավորությունների ընդլայնման և թափուր պաշտոնների վերաբերյալ հայտարարությունների համապատասխան պետական մարմինների ու քաղաքացիական ծառայության գրասենյակի պաշտոնական կայքէջերում հրապարակման միջոցով։
5․ Նախագծերի փաթեթի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին
Նախագծերի փաթեթի ընդունմամբ 2027 թվականի համար պետական բյուջեից կպահանջվեն շուրջ 35 մլրդ դրամ լրացուցիչ ֆինանսական միջոցներ։
6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Նախագծերի փաթեթը բխում է Կառավարության 2021 թվականի օգոստոսի 18-ի N 1363-Ա որոշմամբ հաստատված Հայաստանի Հանրապետության կառավարության ծրագրի 6․3-րդ գլխի 3-րդ, 4-րդ, 5-րդ կետերից, Կառավարության 2022 թվականի մայիսի 13-ի N 691-Լ որոշմամբ հաստատված հանրային կառավարման բարեփոխումների ռազմավարության 31-րդ կետի 2-րդ ենթակետից, ինչպես նաև Կառավարության 2026-2031 թվականների ծրագրի «Հանրային կառավարման արդյունավետություն և թվային փոխակերպում» բաժնի 1-ին գլխից։

